# Diari de Sabadell

El Diari de Sabadell és una publicació independent que informa sobre l'actualitat de la ciutat de Sabadell i la seva àrea d'influència. Va néixer l'any 1977, tot i que és hereu de publicacions anteriors. De fet, aquesta capçalera és hereva del Diari Sabadellense creat el 1853 i, d'aleshores ençà, ha tingut diversos noms. El diari va ser una publicació bilingüe des del 1977 fins al mes d'abril de 2018, quan va passar a editar-se íntegrament en català.

## Història

L'any 1942 neix un butlletí de la Falange Española que es convertirà en la publicació amb la capçalera Sabadell, precursora del Diari de Sabadell. El 1977 es va crear l'empresa Vallesana de Publicacions SL, que va ser responsable del diari durant quatre dècades, publicat de dimarts a dissabte. La tercera onada 2012 del Baròmetre de la Comunicació i la Cultura, donava al diari una xifra de 34.000 lectors, si bé el diari tenia aleshores 1.031 subscriptors individuals i unes vendes mitjanes al quiosc de 2.615 exemplars. La majoria de les vendes es concentraven, però, els dissabtes, amb una tirada de prop de 9.000 exemplars.
El gener de 2013 va passar a editar-se trisetmanalment, el dimarts, el dijous i el dissabte. Segons dades de l'anuari estadístic de Sabadell, la tirada mitjana del diari durant el 2016 va ser de 3.800 exemplars.
El 14 de febrer de 2018 es va anunciar que el diari imprimiria la seva darrera edició el 29 de març. El març de 2018 l'empresa editora va vendre la capçalera a l'editora Novapress Edicions, encapçalada pels sabadellencs Marc Basté i Leo Torrecilla. Basté, advocat i periodista amb llarga trajectòria en ell món editorial, va passar a ser conseller delegat de Novapress Edicions i editor del diari, i va nomenar Albert Solé com a nou director del mitjà. Des de la primera edició a càrrec de Novapress Edicions, el diari es va editar íntegrament en català.
El 26 de juny de 2018 es va llançar el nou web i disseny del diari, que representa un salt important de model editorial i periodístic respecte de l'anterior. El maig de 2019 van acomiadar Albert Solé com a director del projecte.

## Direcció

* 1942- 2013 - Ramon Rodríguez Zorrilla
* 2013- 2018 - Josep Mercadé i Mateu
* 2018- 2019 - Albert Solé i Bonamusa

## Referències

* 1 2 3 «Diari de Sabadell». Gran Enciclopèdia Catalana. Barcelona: Grup Enciclopèdia Catalana.
* ↑ Barberà, Jaume. «Diari de Sabadell des del 1853: 170 anys d’una capçalera», 25-06-2023. [Consulta: 24 juliol 2023].
* ↑ Redacció. «La història de la ciutat a través del Diari», 23-06-2023. [Consulta: 24 juliol 2023].
* ↑ «Baròmetre de la comunicació i la cultura: resum 3a onada 2012 - REO 706». Centre d'Estudis d'Opinió. Arxivat de l'original el 2018-02-15. [Consulta: 15 febrer 2018].
* ↑ «El Diari de Sabadell redueix a tres dies setmanals la seva periodicitat». Observatori de la Comunicació Local InCom-UAB. Arxivat de l'original el 3 de març 2016. [Consulta: 18 juliol 2013].
* ↑ «El Diari de Sabadell redueix les edicions setmanals de 5 a 3». Comunicació 21, 08-01-2013. [Consulta: 18 juliol 2013].
* ↑ «Tanca el ‘Diari de Sabadell'». El País, 14-02-2018 [Consulta: 15 febrer 2018].
* 1 2 «El periodista de l'ARA Albert Solé serà el nou director del 'Diari de Sabadell'». Ara.cat.
* ↑ «El 'Diari de Sabadell' estrena nou disseny i un portal web». LaVanguardia.com, 26-06-2018. [Consulta: 11 gener 2019].
* ↑ http://labuenaprensa.blogspot.com/2018/07/el-nuevo-diari-de-sabadell.html
* ↑ Gutiérrez, Àlex. «El 'Diari de Sabadell' relleva Albert Solé com a director en plena campanya municipal». Ara.cat, 10-05-2019. [Consulta: 24 agost 2020].
* ↑ «El «Diari de Sabadell» acomiada el seu director». NacióDigital.cat, 10-05-2019. [Consulta: 24 agost 2020].
* ↑ «Diari de Sabadell renova els càrrecs directius de la publicació Josep Mercadé assumeix la direcció i Mònica Méndez la gerència». Diari de Sabadell, 02-09-2013. [Consulta: 15 febrer 2018].

## Enllaços externs

* Diari de Sabadell - Lloc web oficial